មនុស្ស​២៧៧​នាក់​រក​ឃើញ​ឆ្លង​កូវីដ​នៅ​កម្ពុជា ខណៈ​ករណី​ស្លាប់​កើន​ឡើង​ដល់​៣០​នាក់
អង្គការ​សុខភាព​ពិភព​លោក​(WHO)​​ប្រចាំ​នៅ​កម្ពុជា បាន​ព្រមាន​ពី​គ្រោះ​មហន្ត​រាយ​ដែល​នឹង​កើត​ឡើង ដោយ​សារ​ជំងឺ​កូវីដ​១៩ ដោយ​អំពាវនាវ​ឲ្យ​ពលរដ្ឋ​​កម្ពុជា​ទាំង​អស់​ចូលរួម​សកម្មភាព​ប្រកប​ដោយ​ទំនួល​ខុស​ត្រូវ​ ក្នុង​អំឡុង​ពេល​ចូល​ឆ្នាំ​ខ្មែរ និង​បន្ត​ទៅ​មុខ​ទៀត។
ភ្នំពេញ — ក្រសួងសុខាភិបាលកម្ពុជានៅថ្ងៃច័ន្ទនេះ បានឲ្យដឹងថាមនុស្ស២៧៧នាក់ ត្រូវបានរកឃើញឆ្លងជំងឺកូវីដ១៩ ក្នុងព្រឹត្តិការណ៍សហគមន៍២០កុម្ភៈ ខណៈករណីស្លាប់បានកើនឡើងដល់៣០នាក់។ នៅក្នុងសេចក្តីប្រកាសព័ត៌មានមួយ ក្រសួងសុខាភិបាលឲ្យដឹងថាមនុស្ស២៧៧នាក់បានឆ្លងវីរុសជំងឺកូវីដ១៩ ដែលនាំឲ្យករណីឆ្លងសរុបចាប់ពីថ្ងៃទី២០ ខែកុម្ភៈ មានចំនួន៣.៩៨២នាក់។ ករណីឆ្លងដែលប្រកាសនៅថ្ងៃនេះ មាន២០៤នាក់នៅរាជធានីភ្នំពេញ។ ចំណែកក្នុងខេត្តពោធិ៍សាត់ ដែលឆ្លងរាលដាលថ្មីៗនេះ មានចំនួន៣នាក់ ដែលរស់នៅក្នុងឃុំស្នាមព្រះ ស្រុកបាកាន។ ក្នុងខេត្តកណ្តាល ក៏មានអ្នកឆ្លង២៣នាក់ និងស្វាយរៀង៤៣នាក់ផងដែរ។ នៅថ្ងៃច័ន្ទនេះ ក្រសួងក៏បានប្រកាសថាស្រ្តីជនជាតិខ្មែរម្នាក់ អាយុ៦១ឆ្នាំ រស់នៅក្នុងសង្កាត់ព្រែកព្នៅ រាជធានីភ្នំពេញ បានស្លាប់កាលពីថ្ងៃទី១១ ខែមេសា វេលាម៉ោង៦និង៣០នាទីល្ងាច ដោយសារជំងឺកូវីដ១៩។ ករណីស្លាប់ចុងក្រោយនេះ នាំឲ្យករណីស្លាប់សរុបក្នុងប្រទេសកម្ពុជា បានកើនដល់៣០នាក់។ នៅថ្ងៃនេះ ក្រសួងសុខាភិបាលក៏បានប្រកាសករណីជាសះស្បើយចំនួន៦០នាក់ផងដែរ។ កាលពីថ្ងៃទី១០ ខែមេសា អង្គការសុខភាពពិភពលោក(WHO)ប្រចាំនៅកម្ពុជា បានព្រមានពីគ្រោះមហន្តរាយដែលនឹងកើតឡើង ដោយសារជំងឺកូវីដ១៩ ដោយអំពាវនាវឲ្យពលរដ្ឋកម្ពុជាទាំងអស់ចូលរួមសកម្មភាពប្រកបដោយទំនួលខុសត្រូវ ក្នុងអំឡុងពេលចូលឆ្នាំខ្មែរ និងបន្តទៅមុខទៀត។ អង្គការនេះបញ្ជាក់ថាកម្ពុជា«ឈរនៅមាត់ជ្រោះនៃសោកនាដកម្មមួយក្នុងប្រទេស»នៃការឆ្លងរាលដាលនៃជំងឺកូវីដ១៩៕